## Pravilnik o vježbaonicama u osnovnoj školi

### NN 40/1991 (9.8.1991.), Pravilnik o vježbaonicama u osnovnoj školi

# MINISTARSTVO PROSVJETE I KULTURE

Na osnovi članka 42. Zakona o osnovnom školstvu ("Narodne novine",
broj 59/90) ministar prosvjete i kulture donosi

## PRAVILNIK

### o vježbaonicama u osnovnoj školi

Članak 1.

Pod vježbaonicom nastavničke škole ili fakulteta (u daljnjem tekstu:
fakultet) smatra se osnovna škola ili druga orgarkizacija u kojoj se ostvaruje
stručno-metodičko, pedagoško-psihološko i defektološko praktično obrazovanje
i osposobljavanje studenata za odgojno-obrazovnu i rehabilitacijsku djelatnost.
Ovim se pravilnikom utvrđuju uvjeti, način rada, kadrovi i način određivanja
mreže vježbaonica.

Članak 2.

Osnovna škola ili druga organizacija koja se imenuje vježbaonicom mora
ispunjavati slijedeće uvjete:

- nalaziti se u mjestu gdje je fakultet

- imati prostor u kojem istodobno može raditi do 25 učenika i do 15
studenata

- imati specijalizirane učionice, kabinete, prostor za demonstraciju
i izvođenje raznih oblika i sadržaja odgojno-obrazovnog i rehabilitacijskog
rada u jednorazrednim i višerazrednim odjelima te za konzultacije studenata
i druge aktivnosti

- imati dovoljno potrebnih didaktičkih i rehabilitacijskih sredstava
i pomagala, kabinet s informatičkom opremom i drugu suvremenu opremu za
odgojno-obrazovni rad

- imati razvijene oblike izvannastavnih aktivnosti i druge oblike javne
i kulturne djelatnosti

- imati odgovarajuće osoblje. Osnovnu školu ili drugu organizaciju imenuje
vježbaonicom Ministarstvo prosvjete i kulture, na prijedlog Zavoda za školstvo
i fakulteta.

Članak 3.

Osnovna škola ili druga organizacija može biti vježbaonica: a) u cjelini
b) za dio nastave c) za pojedini nastavni predmet, odnosno pojedinu metodiku
posebnog oblika odgojno-obrazovnog i rehabilitacijskog rada.

Članak 4.

Vježbaonica u cjelini je osnovna škola ili druga organizacija kad se
u njoj može ostvariti:

- šest metodika za razrednu i najmanje pet metodika za predmetnu nastavu
ili kad se najmanje polovici učitelja razredne nastave i stručnih suradnika
može povjerii mentorstvo, u skladu s Pravilnikom o praćenju i ocjenjivanju
te napredovanju učitelja i stručnih suradnika u stjecanju zvanja u osnovnim
školama (u daljnjem tekstu: Pravilnik o stjecanju zvanja).

- najmanje osam metodika za predmetnu nastavu ili kad se najmanje polovici
učitelja predmetne nastave i stručnih suradnika može povjeriti mentorstvo,
u skladu s Pravilnikom o stjecanju zvanja.

Članak 5.

Vježbaonica za dio nastave je osnovna škola ili druga organizacija kad
se u njoj mogu ostvariti:

- najmanje tri metodike za razrednu nastavu ili kad se najmanje polovici
učitelja razredne nastave može povjeriti mentorstvo

- najmanje četiri metodike za predmetnu nastavu ili kad se najmanje
polovici učitelja predmetne nastave može povjeriti mentorstvo.

Članak 6.

Vježbaonica za pojedini nastavni predmet, odnosno za metodiku posebnog
oblika odgojno-obrazovnog i rehabilitacijskog rada je osnovna škola ili
druga organizacija kad se u njoj može ostvariti:

- do tri metodike za razrednu nastavu

-jedna metodika za predmetnu nastavu.

Članak 7.

Osnovna škola i druga organizacija koja ispunjava uvjete iz ovoga pravilnika
može biti imenovana vježbaonicom na vrijeme od dvije do četiri godine.
Nakon provedenog postupka i rješenja o ispunjenim uvjetima Ministarstvo
prosvjete i kulture određuje mrežu vježbaonica.

Članak 8.

Normative prostora, opreme, nastavnih i rehabilitacijskih sredstava
i pomagala u vježbaonici utvrđuje Ministarstvo prosvjete i kulture. Normativi
iz stavka 1. ovoga članka mijenjaju se prema potrebi, a na prijedlog Zavoda
za školstvo, fakulteta ili vježbaonice.

Članak 9. Zadaće su vježbaonice:

- uključivanje studenata u oblike odgojno-obrazovnog i rehabilitacijskog
rada predviđenog planom i programom rada fakulteta koji se mogu ostvariti
u vježbaonici

- osposobljavanje studenata za praktičnu primjenu stručno-metodičkih,
pedagoško-psiholoških i defektoloških znanja u neposrednom odgojno-obrazovnom
radu

- upućivanje studenata u praktično ostvarivanje pojedinih faza odgojno-obrazovnog
rada, kao što su: planiranje i programiranje, pripremanje i izvođenje,
praćenje i vrednovanje odgojno-obrazovnog rada

- upoznavanje studenata s primjenom inovacija i suvremenih nastavnih
tehnologija u odgojno-obrazovnom radu

- razvijanje afiniteta i profesionalnog odnosa studenata prema odgojno-obrazovnoj
i rehabilitacijskoj djelatnosti

- razvijanje specifičnih profesionalnih sposobnosti studenata za rad
u izvannastavnim aktivnostima

- razvijanje sposobnosti studenata da promatraju, analiziraju i vrednuju
vlastiti i tuđi rad.

Članak 10.

Mentorstvo u vježbaonici obavlja viši učitelj i viši stručni suradnik,
odnosno učitelj-savjetnik i stručni suradnik- savjetnik na prijedlog Zavoda
za školstvo i odgovarajućeg fakulteta. Mentora u vježbaonici prvi put imenuje
učiteljsko vijeće na vrijeme od jedne školske godine. Nakon jedne godine
uspješnog mentorstva Ministarstvo prosvjete i kulture imenuje mentora na
vrijeme od četiri godine. Rad mentora u vježbaonici prati i ocjenjuje komisija
od tri člana :

- metodičar fakulteta

- prosvjetni savjetnik određenog fakulteta ili područja

-stručni suradnik.

Komisiju imenuje školski odbor na prijedlog Zavoda za školstvo i fakultet.
Mentor u vježbaonici može biti razriješen mentorstva i prije isteka roka
na koji je imenovan.

Članak 11.

Mentor u vježbaonici obvezan je:

- planirati, pripremati i vrednovati rad studenata

- surađivati s nastavnikom metodike

- surađivati s ostalim mentorima u vježbaonici

- sudjelovati u analizi održanih nastavnih sati studenata

- permanentno se stručno i pedagoški usavršavati

- biti nazočan na sjednicama znanstveno-nastavnog vijeća i drugih stručnih
tijela fakulteta, kada se raspravlja o pitanjima iz područja metodike i
stručno-pedagoške prakse studenata.

Članak 12.

U vježbaonici, u skladu s izvedbenim programima fakulteta, grupno ili
individualno, ostvaruju se slijedeći poslovi:

- hospitiranje studenata

- individualni nastavni sati studenata

- javni nastavni sati studenata

- uzorna predavanja mentora

- analiza provedenog rada

- upoznavanje organizacije rada i razvojno-pedagoške djalatnosti škole
i druge organizacije

- permanentno obrazovanje mentora i rehabilitacijsko-nastavni rad. U
tim poslovima sudjeluje nastavnik metodike, mentor i studenti.

Članak 13.

Hospitiranje studenata u vježbaonici obuhvaća rad mentora u vježbaonici
s jednom ili više grupa, od tri do pet studenteta u grupi. Svaka je grupa
nazočna na najmanje 10 nastavnih sati ili drugih oblika odgojno-obrazovnog
ili rehabilitacijskog rada.

Članak 14.

Mentor u vježbaonici za grupu studenata uz nazočnost nastavnika metodike
izvodi najmanje jedan do dva nastavna sata. Uzorne nastavne sate mentor
priprema surađujući s metodičarem fakulteta.

Članak 15.

Svaki student uz pomoć mentora priprema najmanje dva nastavna sata po
metodici i izvodi ih pred mentorom ili mentorom i grupom studenata. Student
uz pomoć mentora i metodičara priprema najmanje jedan nastavni sat po metodici
i izvodi ga pred grupom studenata, mentorom i nastavnikom metodike.

Članak 16.

Analiza rada obuhvaća analizu uzornih predavanja mentora i analizu nastavnih
sati studenata.

Članak 17.

Permanentno se obrazovanje mentora sastoji od individualnih i grupnih
oblika usavršavanja i obuhvaća sudjelovanje u radu sa studentima i nastavnicima
metodike u kolegiju iz metodike struke, sudjelovanje na projektima u svezi
sa stručnim i znanstvenim istraživanjem u nastavi, rad s naprednim i darovitim
učenicima, suradnju u metodičkom praktikumu i stručno-metodičkim časopisima.

Članak 18.

Raspored pojedinih oblika rada iz članka 12. ovoga pravilnika te izrada
dnevnog i tjednog rasporeda sati odnosno aktivnosti u vježbaonici, kao
i raspored, opseg i vrstu poslova za svaku školsku godinu za pojedinog
mentora utvrđuju zajednički vježbaonica i fakultet i dostavljaju Republičkom
fondu osnovnog obrazovanja.

Članak 19.

Povećana financijska sredstva za rad vježbaonica osiguravaju se u Republičkom
fondu osnovnog školstva i doznačuju neposredno vježbaonicama, i to:

- za stimuliranje mentora

- za prateće organizacijske, stručne i administrativno-tehničke poslove

- za materijalne troškove.

Članak 20.

Vježbaonica je dužna dostavljati Republičkom fondu osnovnog školstva
polugodišnji izvještaj o ostvarenom programu i obavljenom radu mentora
i drugih djelatnika. Izvještaj ovjerava nadležni fakultet.

Članak 21.

Stupanjem na snagu ovog pravilnika prestaje važiti Pravilnik o vježbaonicama
("Narodne novine", broj 6/90, od 15. veljače 1990).

Članak 22.

Ovaj pravilnik stupa na snagu osmoga dana od dana objave u "Narodnim
novinama".

Klasa: 602-02/91-01-633

Urbroj: 592-02-1/1-91-01

Zagreb, 15. srpnja 1991.

Ministar prosvjete i kulture

**prof, dr. Vlatko Pavletić, v. r.**

Pravilnik, NN 40/1991-1111